Quan els infants són a l'aigua cal que una persona adulta els vigili: els més petits, sempre a l'abast de la mà i els més grans, sempre a la vista
Cada any moren ofegades unes 360.000 persones a tot el món i la meitat d'aquestes víctimes mortals són infants i joves de menys de 25 anys.
Per tal de fer front a aquestes xifres i poder assolir els objectius de salut dels Objectius per al Desenvolupament Sostenible de les Nacions Unides, l'Organització Mundial de la Salut proposa l'adopció de diferents estratègies per reforçar la consciència social sobre la importància dels ofegaments i de la seva prevenció.
Al conjunt de la Unió Europea s'enregistren unes 6.000 defuncions per ofegament cada any.
D'acord amb les dades del registre de mortalitat del Departament de Salut, a casa nostra hi ha una mitjana anual de 36 defuncions per ofegament, que representen una taxa mitjana anual de 0,49 morts per 100.000 habitants.
A Catalunya, com a molts països europeus, molts ofegaments mortals afecten homes de més de 55 anys.
Entre totes les defuncions per ofegament notificades al registre de mortalitat entre els anys 2001 i 2017, els homes van representar el 76,2% dels casos, les persones de menys de 15 anys, el 8,1% (7,4% de nens i 10,2% de nenes), i les persones de 55 anys o més, el 50,9% (47,3% d'homes i 62,5% de dones).
Diversos treballs científics han posat de manifest que més de la meitat de les morts es produeixen entre persones que saben nedar, sovint en situacions sense un risc especial, en zones senyalitzades i aptes per al bany i amb presència de socorristes.
Alguns estudis han trobat proves de l'existència d'una malaltia cardiovascular –sovint ja diagnosticada– en més del 60% de les morts de persones adultes atribuïdes a un ofegament.
El bany a la platja i a la piscina i la pràctica de la natació són activitats agradables que contribueixen a millorar els nivells d'activitat física a l'aire lliure.
Per a algunes poques persones que presenten determinats factors de risc (edat avançada, hipertensió i malalties cardiovasculars), els canvis sobtats de temperatura quan el cos entra en contacte amb l'aigua freda, els efectes de la submersió, i l'activitat física poden tenir efectes perjudicials sobre l'organisme.
Per això és sempre convenient no submergir-se bruscament, sortir immediatament de l'aigua davant de qualsevol símptoma d'indisposició i, en el cas de les persones amb malalties cardiovasculars, no dubtar a consultar els professionals sanitaris sobre la idoneïtat de la pràctica del bany a la platja i de les activitats aquàtiques.
El consum d'alcohol també augmenta el risc d'ofegament i de mort sobtada a l'aigua, ja que l'alcohol pot afectar negativament la resposta fisiològica davant la immersió, dificultar la pràctica de la natació i propiciar comportaments temeraris dels banyistes.
En el cas dels infants, la supervisió per part de persones adultes és un factor fonamental per prevenir els ofegaments.
Fins i tot quan els nens i les nenes saben nedar o estan familiaritzats amb l'aigua, cal una supervisió contínua d'un adult durant el bany o el joc a la platja o la piscina: en el cas dels lactants i els infants més petits, cal mantenir-se sempre a una distància que permeti agafar-los allargant el braç si cal, mentre que en el cas dels més grans, sempre a la vista.
La majoria dels ofegaments no mortals en edat pediàtrica es produeixen en infants de 3,5 anys d'edat mitjana, en piscines privades no dotades d'una tanca de seguretat, i entre nens i nenes que no saben nedar i amb vigilància familiar insuficient.
La Secretaria de Salut Pública del Departament de Salut aconsella a les persones que han de tenir cura de la seguretat dels infants a la piscina i a la platja que prenguin consciència del risc que suposen els ofegaments infantils i que segueixin diferents mesures d'educació, protecció i reducció del risc: